凝香堂
作者：晁公遡
朝代：宋

paragraphs: 訟庭鞠茂草，圜扉生網蟲。
政成胡不樂，酒肴可從容。
人云倡優拙，公在宴寢中。
翰墨以自娛，落紙驚游龍。
壁間三大字，筆畫元自工。
焚香日清坐，未覺塵事蒙。
窗虛度清光，簾疎捲秋風。
隠几衆山碧，題詩秋葉紅。
脩篁發清籟，爲公奏笙鏞。
坐客憮然笑，此興誰能同。
但聞太守樂，焉知清靜功。